(দিনাজপুর২৪.কম) বিএনপির চেয়ারপার্সন বেগম খালেদা জিয়া বলেছেন, আমরা ধর্ম-বর্ণ নির্বিশেষে মানুষের সমঅধিকারে বিশ্বাসী। হিংসা, বিদ্বেষ, হানাহানি, বৈষম্য, অন্যায়-অবিচার দূর করে সমাজকে শান্তিময় করে তুলতে যার যার অবস্থানে থেকে সবাইকে অবদান রাখতে হবে। হিন্দু ধর্মাবলম্বীদের জন্মাষ্টমী উপলক্ষে দেয়া বাণীতে তিনি এ আহবান জানান। জন্মাষ্টমী উপলক্ষে দেয়া এক বাণীতে তিনি আরো বলেন, আমি হিন্দু ধর্মাবলম্বী সবাইকে জানাই আন্তরিক শুভেচ্ছা ও অভিনন্দন। হিন্দু ধর্মাবলম্বীদের বিশ্বাস অনুযায়ী তাদের আরাধ্য ভগবান শ্রীকৃষ্ণের জন্মদিন হওয়ায় জন্মাষ্টমী অন্যতম প্রধান ধর্মীয় উৎসব হিসেবে তারা পালন করে থাকেন। সকল ধর্মের মর্মবাণী শান্তি ও মানব কল্যাণ। যুগে যুগে সকল ধর্মের প্রচারকগণ সত্য ও ন্যায়ের পথ দেখিয়ে গিয়েছেন। শ্রীকৃষ্ণ পৃথিবীতে আবির্ভূত হয়েছিলেন এমনি এক সময়ে যখন সমাজে অত্যাচারী রাজার নিষ্ঠুর অত্যাচার ও দুঃশাসন বিরাজ করছিল। তিনি সেই অন্যায়কে দমন করে পৃথিবীতে ন্যায়, সত্য ও কল্যাণ প্রতিষ্ঠা করেছিলেন।